b'\n_START_ARTICLE_\nKirt\n_START_PARAGRAPH_\nKirt (izvirno angle\xc5\xa1ko Cirth) je umetna pisava (pravzaprav runopis) angle\xc5\xa1kega pisatelja in jezikoslovca J.R.R. Tolkiena. Tolkien jo je uporabljal predvsem za zapis svojih umetnih jezikov kvenja, sindar\xc5\xa1\xc4\x8dina in khuzd\xc3\xbbl, v\xc4\x8dasih pa je s svojimi runami zapisal tudi kak\xc5\xa1no angle\xc5\xa1ko besedilo (na primer na naslovnicah Hobita in Gospodarja prstanov). \xc5\xa0e en znan primer Tolkienove uporabe kirta je napis na Balinovi grobnici v Morii.\n_START_SECTION_\nZgodovina\n_START_PARAGRAPH_\nTolkien je pisavo kirt osnoval na sistemu anglosa\xc5\xa1kega in skandinavskega runopisa. Tolkien sam je zelo redko uporabljal kirt; poleg zgoraj omenjenih virov je nekaj dodatnih informacij znano \xc5\xa1e iz njegovih pisem (The Letters of J. R. R. Tolkien).\n_START_SECTION_\nZgodovina v Tolkienovi mitologji\n_START_PARAGRAPH_\nPisavo kirt je ustvaril potujo\xc4\x8di pevec kralja Thingola Doriatskega Daeron in se je prvotno imenovala certhas daeron. Pozneje je bila raz\xc5\xa1irjena v t. i. angerthas daeron. Kirt je bil nato ve\xc4\x8dinoma zamenjan s F\xc3\xabanorjevim tengvarjem. Pisavo pa je posvojila rasa \xc5\xa1kratov za zapis njihovega jezika khuzd\xc3\xbbl (obliki angerthas moria in angerthas erebor), saj je bila, v primerjavi s tengvarjem, zaradi svojih ravnih in enostavnih linij enostavnej\xc5\xa1a za vrezovanje.'